REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/107-24

23. septembar 2024. godine

B e o g r a d

Z A P I S N I K

SEDME SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 20. SEPTEMBRA 2024. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Dragan Jovanović, Dejan Bulatović, Radoslav Milojičić, Milija Miletić, Jožef Tobiaš, Dušan Nikezić, Miroslav Aleksić i Slobodan Ilić.

Sednici su prisustvovali zamenici članova Odbora: Miloš Gnjidić (zamenik Žike Gojkovića), Nikola Pantelić (zamenik Ivane Stamatović), Ivan Karić (zamenik Dijane Radović), Dragan Jonić (zamenik Gorana Petkovića) i Vladimir Pajić (zamenik dr Ane Oreg).

Sednici nisu prisustvovali članovi Odbora: prof. dr Branimir Nestorović i Zoran Sandić kao ni njihovi zamenici.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Nenad Katanić, pomoćnik ministra, Branislav Raketić, šef Odseka za označavanje hrane, šeme kvaliteta i organske proizvodnje.

Sednici su prisustvovali predstavnici Ministarstva finansija: Marija Filipović, Sektor budžeta i Ivana Marković, Sektor budžeta.

Sednici je prisustvovala i prof. dr Tatjana Brankov, Ekonomski fakultet, Subotica.

Pre utvrđivanja dnevnog reda njegovu dopunu je predložio predsednik Odbora Marijan Rističević sa tačkom Razmatranje Predloga zakona o izmenama i dopunama Zakona o budžetu Republike Srbije za 2024. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400-2183/24 od 19. septembra 2024. godine). Odbor je većinom glasova (11 za, 3 uzdržano) prihvatio ovaj predlog za dopunu dnevnog reda,

Predsednik Odbora je potom zatražio da se članovi Odbora izjasne o celokupnom dnevnom redu, te je Odbor većinom glasova (10 za, 4 uzdržano, 1 nije glasao) usvojio sledeći:

D n e v n i r e d

1. Strategija poljoprivrede i ruralnog razvoja Republike Srbije za period od 2025-2034. godine, upoznavanje članova Odbora sa dosadašnjim radom na njenoj izradi u nacrtu;
2. Razmatranje Predloga zakona o izmenama i dopunama Zakona o budžetu Republike Srbije za 2024. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400-2183/24 od 19. septembra 2024. godine).

Pre početka rasprave o tački dnevnog reda, usvojen je zapisnik šeste sednice Odbora, koja je održana 17. septembra 2024. godine, u tekstu u kome je i predložen. Zapisnik je usvojen većinom glasova (11 za, 3 uzdržana, 1 nije glasao).

Prva tačka dnevnog reda – Strategija poljoprivrede i ruralnog razvoja Republike Srbije za period od 2025-2034. godine, upoznavanje članova Odbora sa dosadašnjim radom na njenoj izradi u nacrtu.

Jelena Blagojević, državni sekretar, Ministarstvo poljoprivrede, šumarstva i vodoprivrede, rekla je da imajući u vidu da aktuelna Strategija poljoprivrede i ruralnog razvoja prestaje da važi završetkom ove godine, pristupilo se pripremi za izradu i donošenju nove Strategije za period 2025-2032. godina. Buduća Strategija treba da da strateške pravce razvoja poljoprivredno-prehrambenog sektora i ruralnog razvoja u narednih osam godina. Ispred Ministarstva je formirana radna grupa u koju su uključene sve organizacione jedinice Ministarstva kao i dve koleginice iz Republičkog sekretarijata za javne politike. Radna grupa ima zadatak da koordinira i aktivno učestvuje u izradi eh-post analize efekata i vrednovanja učinka postojeće Strategije, aktivno učestvuje u izradi predloga Strategije, kao i da omogući efikasnije pribavljanje podataka i informacija neophodnih za ispunjenje gore navedenih zadataka. Na inicijativu Ministarstva radna grupa je sa FAO timom u periodu od oktobra do novembra 2023. godine razvila projektni dokument i akcioni plan koji uključuje sve aktivnosti koje treba preduzeti u cilju izrade Strategije, vremenski okvir za svaku pojedinu aktivnost kao i samu izradu Strategije. Početkom decembra projektni dokument i akcioni plan su odobreni od strane FAO regionalne kancelarije za Evropu i samim tim projekat je krenuo sa realizacijom od 1. januara 2024. godine. U međuvremenu u okviru projekta Konkurentna poljoprivreda Srbije, podržane od strane Svetske banke, u skladu sa procedurama Svetske banke, angažovan je konzorcijum koji su činili predstavnici Slovenije, BiH i Srbije, koji su 16. januara 2024. godine predstavili članovima radne grupe ugovorene aktivnosti koje će se preduzeti u vezi pripreme Strategije. U cilju bolje koordinacije svih aktera uključenih u izradu Strategije, Ministarstva, FAO tima i konzorcijuma, pripremljen je radni plan za period 2024-2025. godina sa svim neophodnim aktivnostima koje treba preduzeti, vremenskim okvirima kao i odgovornostima aktera. Navedeni radni plan sadrži tri faze: prva faza je finalizacija eh-post analize efekata postojeće Strategije poljoprivrede i ruralnog razvoja za period 2014-2024. godina kao i priprema nacrta Strateškog okvira. Druga faza- izrada eh-ante analize dok bi treća faza bila sama izrada nacrta Strategije poljoprivrede i ruralnog razvoja za period 2025-2032. godina koji bi uključivao i sam akcioni plan. Prva faza je završena, odnosno navedeni konzorcijum kroz održane radionice pre svega sa kolegama iz Ministarstva poljoprivrede, šumarstva i vodoprivrede, kao i sa sprovedenim intervjuima sa pojedinim institucijama van Ministarstva kao što su Poljoprivredni fakultet u Zemunu, Poljoprivredni fakultet u Novom Sadu, Produktna berza Novi Sad i BioSens institut pripremili su nacrt eh-post evoluacije Strategije poljoprivrede i ruralnog razvoja za period 2014-2024. godina koji predstavlja završnu procenu sprovedene Strategije sa ciljem da se analizira njena uspešnost, efikasnost, relevantnost i održivost sa fokusom na postignute rezultate, izazove u inplementaciji i preporuke za buduće politike. Takođe je pripremljena i socio-ekonomska analiza prvenstveno u svrhu izrade eh-post evoluacije gde se analiza bazirala na ažuriranju analitičkih podataka i statističkih pokazatelja iz važeće Strategije, identifikacije trendova i rezultata za potrebe eh-post evoluacije kao i makroekonomskom okviru i značaju poljoprivrede za nacionalnu ekonomiju. U cilju kompletiranja prve faze pripremljen je i nacrt Strateškog okvira koji daje predlog opštih ciljeva, ključne teme koje treba obraditi za svaki pojedinačni opšti cilj kao i predlog liste mogućih posebnih ciljeva u okviru svakog opšteg cilja. Trenutno je u skladu sa radnim planom izbor nacionalnih konsultanata u cilju realizacije ostale dve faze, a to je izrada eh-ante analize i priprema nacrta Strategije poljoprivrede i ruralnog razvoja koji bi uključivao i sam akcioni plan.

Prof. dr Tatjana Brankov je rekla da je sa timom u prethodna dva meseca analizirala stanje u poljoprivredno-prehrambenom sektoru Srbije. Država izdvaja ogromna sredstva za poljoprivredu, ali se ta sredstva ne koriste adekvatno. Ne usvajamo inovacije dovoljno brzo. Urgentan problem je stanje naše semenarske industrije jer multinacionalne i privatne kompanije preuzimaju primat na tržištu, dok naši instituti padaju u zaborav. Najvažniji cilj agrarne politike je dostizanje prehrambenog suvereniteta, što znači osiguranje stabilnosti poljoprivredno-prehrambenog sektora, uz postizanje visokog stepena kvaliteta. Cilj prehrambenog sektora je podsticanje inovacija u poljoprivredi.

U diskusiji su učestvovali narodni poslanici: Marijan Rističević, Milija Miletić, Slobodan Ilić, Miroslav Aleksić, Jožef Tobiaš, Dušan Nikezić, Radoslav Milojičić, Vladimir Pajić, Dragan Jonić i Dragan Jovanović.

Odbor je većinom glasova (10 za, 2 uzdržana, 1 nije glasao) doneo sledeći:

 Z a k lj u č a k

Odbor preporučuje Ministarstvu poljoprivrede, šumarstva i vodoprivrede da prvi cilj Strategije poljoprivrede i ruralnog razvoja Republike Srbije treba da bude obnova prehrambenog suvereniteta Republike Srbije i prehrambena sigurnost njenih potrošača.

Odbor smatra da nije dobro što su u izradi okvira Strategije učestvovale samo firme iz Slovenije i BiH (federalni deo), te da dominantnu ulogu u izradi Strategije treba da imaju domaći stručnjaci (Poljoprivredni fakulteti, Instituti koji se bave pitanjem poljoprivrede) pre svih, uz potrebnu asistenciju stručnjaka sa drugih fakulteta, instituta, uglednih poljoprivrednika, privrednika iz oblasti poljoprivrede i prerađivačke industrije.

Nije dobro za Ministarstvo poljoprivrede, šumarstva i vodoprivrede, a ni za struku, pa ni za okvir Strategije, a i samu Strategiju, da u izradi od 24 stručnjaka samo četiri budu iz Srbije.

Odbor traži da se dostavi sva dokumentacija vezana za izradu Strategije. Strategija treba da bude ozbiljna strategija poljoprivrede za obnovu suvereniteta u narednom periodu.

Druga tačka dnevnog reda - Razmatranje Predloga zakona o izmenama i dopunama Zakona o budžetu Republike Srbije za 2024. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada (broj 400-2183/24 od 19. septembra 2024. godine).

Nenad Katanić, pomoćnik ministra poljoprivrede, šumarstva i vodoprivrede, rekao je da je rebalansom budžeta za 2024. godinu, za poljoprivredu predloženo da se obezbede sredstva za isplatu do 17.000 dinara za sertifikovano seme, 100.000 dinara za podsticaj za kvalitetne priplodne junice kao i povećanje podsticaja za krave sa 40.000 dinara na 55.000 dinara. Pomoćnik ministra je rekao da Ministarstvo radi i na obezbeđenju dugoročnih kredita za poljoprivrednike, sa nižim kamatama.

Marija Filipović, Ministarstvo finansija, Sektor budžeta, istakla je da su ukupni prihodi rebalansa budžeta Republike Srbije 2.173,3 mulijardi dinara, što predstavlja povećanje od 132,5 milijarde dinara, odnosno 6,5% u odnosu na inicijalni budžet za 2024. godinu. Izdaci rebalansa iznose 2.436,35 milijardi dinara. Razdeo 24- Ministarstvo poljoprivrede, šumarstva i vodoprivrede iznosi 125,7 milijardu dinara, odnosno 6,7% republičkog budžeta. Subvencije u poljoprivredi iznose 105,7 milijarde dinara, u odnosu na 88,1 milijardu dinara inicijalnog budžeta za 2024. godinu. Učešće subvencija za poljoprivredu u ukupnim subvencijama države je oko 49,3% i predstavlja najveći udeo. Najveći iznos subvencija je za direktna plaćanja (85,1 milijardi dinara), a odnose se na subvencije koje se dodeljuju proizvođačima kroz premije za mleko, podsticaj za biljnu i stočarsku proizvodnju i realizaciju regresa.

U diskusiji su učestvovali narodni poslanici: Marijan Rističević i Dušan Nikezić.

Odbor je većinom glasova (9 za, 1 protiv, 2 uzdržana), a na osnovu člana 173. stav 1. Poslovnika Narodne skupštine zaključio da podnese Narodnoj skupštini sledeći

 I z v e š t a j

 Odbor je u skladu sa članom 173. stav 2. Poslovnika Narodne skupštine odlučio nakon glasanja da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o izmenama i dopunama Zakona o budžetu Republike Srbije za 2024. godinu, Razdeo 24 - Ministarstvo poljoprivrede, šumarstva i vodoprivrede, koji je podnela Vlada.

 Za izvestioca Odbora na sednici Odbora za finansije, republički budžet i kontrolu trošenja javnih sredstava određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 13,35 časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK

 Danka Jevtović Marijan Rističević